
Tumorsejtek in vitro szelekciós kísérleteinek szimulációja rácsfüggetlen sejtautomata modell segítségével

Daganatos betegségeknél alkalmazott gyógyszerek hatására a tumort alkotó sejtek gyakran olyan változáson esnek át, melyek révén ellenállóvá válnak az alkalmazott hatóanyagokkal szemben. A multidrog-rezisztenciának nevezett folyamat egyik változatánál a sejtek transzportfehérjék közreműködésével eltávolítják magukból a hatóanyag molekuláit, így gátolva azok hatását. A populáció egyedeiben lévő transzportfehérjék mennyiségének alakulását többféle elmélettel magyarázzák.
A dolgozat egy olyan rácsfüggetlen sejtautomata modellt és annak implementációját ismerteti, amely alkalmas különböző in vitro sejttenyészetek szimulációjára. A munka fő célja a modellből származó szimulációs eredményekre építve elősegíteni azon hipotézisek kísérletes ellenőrzését, melyek a transzportfehérjék mennyiségének alakulására és mechanizmusára vonatkoznak.
A modell alapját az irodalomban közölt, széleskörűen elfogadott megközelítések adják, amelyek az egyedi kísérleti célok szerint kerültek módosításra. A sejtek (ágensek) viselkedését a környezettől függő, egységes, de sztochasztikus jellegű szabályok alakítják. Mind a fizikai környezet, mind a sejtek jellemzői valós, mérésekből származó mennyiségekkel hozhatók összefüggésbe, így a paraméterek helyes megválasztásával eltérő sejttípusok szimulálhatók. A Python környezetben, objektum-orientált módon implementált modell alkalmas nagyszámú (tipikusan néhány tízezer) sejtből álló egyrétegű és térbeli populációk különböző időtartamú szimulációjára, a folyamat során keletkező adatok szabványos formátumban történő tárolására, a tárolt adatok kiértékelésére és vizualizációjára, továbbá magában foglalja a későbbi párhuzamosítás lehetőségét.



